Hei, denne artikkelen er over ett år gammel og kan inneholde utdatert informasjon

(Dagbladet): AaFK melder i dag på sine hjemmesider at Michael Barrantes er ferdig i klubben.

Costaricaneren vil fortsette sin fotballkarriere i den kinesiske superligaen for klubben Shanghai Shenxin.

Søndagens kamp mot Stabæk blir Barrantes siste for de oransje.

32-åringen kom til Aalesund i 2010 og har siden vært en nøkkelspiller i klubben.

I 2011 ble han den store helten da han sikret AaFK cupgull med sine to mål i cupfinalen mot Brann.

- All min hyllest til AaFK. Jeg har hatt noen fantastiske år i en fantastisk klubb med utrolige supportere i en spesiell og vakker by. Men alt til sin tid. Både jeg og familien min føler vi må gripe denne muligheten. En stor utfordring og en god kontrakt, sier Barrantes.

Barrantes kontrakt med Aalesund går ut etter inneværende sesong. Hvor mye Aalesund får for Barrantes er ikke kjent.

- Mike har vært her i fem år og har vist at han har et stort hjerte for klubben. Det er selvfølgelig synd at Barrantes nå selges, men vi unnder ham denne avslutningen på karrieren, sier trener Trond Fredriksen.